Dubrjenske bahno

Dubrjenske bahno (němsce Dubringer Moor) je přirodoškitne pasmo na sewjeru Budyskeho wokrjesa. Leži něhdźe pjeć kilometrow juhozapadnje Wojerec mjez Michałkami na sewjeru, Kulowcom na wuchodźe, Kulowom na juhowuchodźe a Dubrjenkom na juhu a wobsteji z wulkeje nižiny z holanskim bahnom. Z přestrjenju wot 17,09 km² je Dubrjenske bahno pjate najwjetše přirodoškitne pasmo Sakskeje. Wono wobsahuje najwjetši wobchowany bahnowy kompleks Hornjeje Łužicy. Teren z přimjeznymi rybjacymi hatami je wot lěta 1248 we wobsydstwje klóštra Marijina hwězda. Bahno nasta w Halštrowskej lodowej dobje w pónoji mjez třomi morenami w formje do sewjerneho směra wotewrjeneho pódkowa, w kotrymž so woda nahromadźi. Z rostlinskeho materiala nastawaše přez něhdźe 10.000 lět hač do šěsć metrow sylna pochowa woršta. Přez Dubrjenske bahno wjedźetej Krabatowy a Žabjacy kolesowarski pućik. Za motorizowany wobchad je zawrjene. Woznam za přirodoškit Dubrjenske bahno je wažne lehnjenske pasmo za wšelakore wohrožene družiny ptačkow: čerwjeny milan čorny dypornak čorny milan drěwčik humpak kobčik kozydój mórski worjoł njebjeska koza paškowronc rybačk srokopjel šćejca šćekotak šěry dypak šwikawa wódnik žoraw Nimo toho su w Dubrjenskim bahnje žiwe wudry, šupy, zmijicy a ješćelcy kaž tež mološe. Wotkaz